በክልሉ በኮረና ምክንያት የሚከሰት የምግብ እጥረትን ለመከላከል በቅንጅት እየተሠራ መሆኑ ተገለጸ
 አዲስ አበባ፡- የኮሮና ቫይረስ በሽታ በግብርናው ላይ ሊያስከትል በሚችለው አሉታዊ ተጽእኖ ምክንያት የሚፈጠር የምግብ እህል እጥረት ለመቀነስ በቅንጅት እየተሰራ መሆኑን የሐረሪ ክልል የግብርና ቢሮ አስታወቀ። የግብርና ቢሮ ምክትል ኃላፊ አቶ ሻሚአብዲ አህመድ ለአዲስ ዘመን ጋዜጣ እንደገለጹት፣ በኮረና ምክንያት ሊከሰት የሚችለውን የምግብ እህል እጥረት ለመከላከል በክልሉ ከሚገኙ የተለያዩ ህብረተሰቡ ክፍሎች፤ ከባለድርሻ አካላት ፤ ከመንግሥታዊ ያልሆኑ ድርጅቶች፤ ባለሀብቶችና አርሶ አደሩ ጋር በቅንጅት እየተሰራ ነው ። ኮረና በግብርናው ላይ ሊያስከትል የሚችለው ተጽፅኖ ለመቀነስ ከግብርናው ዘርፍ ፈጣን ምላሽ የሚጠበቅ መሆኑን ጠቁመው፤ በአሁኑ ወቅት ከዚህ በፊት ይታረስ ከነበረው 904 ሄክታር መሬት በተጨማሪ ማሳ ለማልማት እቅድ ተይዞ እየሰራ መሆኑን አመልክተዋል። አርሶ አደሩን ከበሽታው በመከላከል የልማት ሥራው ላይ ያለው ሚና ትልቅ መሆኑን ያመለከቱት ኃላፊው ፣ መከላከሉን ሥራ ከግብርናው ጋር አቀናጅቶ እየተሰራ ነው ብለዋል። የክልሉ ግብርና ቢሮም እስከ ቀበሌ ድረስ ያለውን መዋቅሮቹንና ባለሙያዎችን በመጠቀም የተጠናከረ ሥራ እየተሰራ መሆኑን አብራርተዋል። በክልሉ በአደጋ ስጋት መከላከልና ሴፍቲኔት ፕሮግራም በመደበኛነት 40 ሺ የሚሆኑ የህብረተሰብ ክፍሎች ተጠቃሚ መሆናቸውን የገለጹት ኃላፊው፤ በኮሮና ምክንያት ለምግብ እህል እጥረት የሚጋለጡ የህብረተሰብ ክፍሎች በጥናት የተለዩ መሆኑን ጠቁመው። በገጠር 62 ሺ አባወራዎች ፤ በከተማ 87 ሺ የህብረተሰብ ክፍሎች የምግብ ዋስትና ድጋፍ የሚያስፈልጋቸው መሆኑን አመልክተዋል። በኮሮና ቫይረስ ምክንያት የሚፈጠርን የምግብ እጥረት ለመከላከል በክልሉ በርዕሰ መስተዳድሩ የሚመራ፤ ህብረተሰብን፤ በመንግሥታዊ ያልሆኑ ተቋማት ባለሀብቶችንና ለጋሽ አካላት የያዘ ኮሚቴ ተቋቁሞ ወደ ሥራ መግባቱን አስታውቀዋል። ወቅቱ የዘር ወቅት በመሆኑ ለግብርናው ግብአት የሚሆኑ ማዳበሪያና የምርጥ ዘር አቅርቦት ሥራ ትኩረት ተሰጥቶት እየተሰራ መሆኑን አመልክተው ፤ ዘንድሮ በክልሉ የምርጥ ዘር እጥረት መኖሩንም ኃላፊው አስታውቀዋል። ችግሩን ለመፍታት ቀድሞ በአርሶ አደር እጅ የነበሩ ምርጥ ዘሮችን በመሰብሰብ ለአርሶ አደሩ መልሶ ለማሰራጨት መቻሉን አመልክተዋል። ከዚህ በተጨማሪም በመጪው ክረምት በሚደረገው የችግኝ ተከላ የችግኝ ዘር መረጣና የቦታ ልየታ ሥራ እየተሰራ መሆኑን አስታውቀዋል። በትራንስፖርት ምክንያት በማዳበሪያ አቅርቦት ያጋጠመውን ችግር ለመፍታት ማዳበሪያ አቅራቢ የሆኑ የህብረት ሥራ ማህበራት የነበረባቸውን ውስንነት ለመቅረፍ በክልሉ በሚገኙ ቢሮዎች ጋር በመተባበር የተቀናጀ ሥራ በመስራት ለአርሶ አደሩ በወቅቱ ማዳበሪያ ማድረስ መቻሉን አመልክተዋል።አዲስ ዘመን ግንቦት 17/2012 ወርቅነሽ ደምሰው